《儒林汪先生校书金山精法楼京口士人祀之》
清代·王勾生

吾乡有达人，矜式盛当世。高名传儒林，雄姿轶文艺。

伟哉鲤庭承，美矣凤毛济。讲幄县润州，经术备边笥。

嵽嵲金山峰，飞楼丹刻丽。裘带时来游，手泽忆兹地。

仰止和从贤，渊源去日思。画几临清波，雕笾荐芗糒。

神迎花塔前，位设锦函次。风流江水长，雅道望不坠。

古者隆祀典，功德议勿替。岘首一片碑，犹堕居民泪。

得权行所求，尸祝指近事。无情徒张皇，山川讵维系。

畸杰悲遇穷，佔毕耻事细。浪迹栖何常，没身感其类。

远闻称美谈，近切向往志。微论豪素閒，聊与雪鸿寄。